
Reglamento priedas 12.1.2.3
KLASIKINIO VANOJIMO TECHNIKOS ELEMENTŲ APRAŠYMAS
Klasikinio vanojimo sąvoka

Klasikinis vanojimas atliekamas garinėje, kur ant įkaitusių akmenų pilant vandenį kuriama vanojimui reikalinga garo atmosfera. Vienu metu vanojama ne daugiau kaip dviem vantomis, klientas nuo perkaitimo apsaugomas padedant vėsią vantą po galva ir pridengiant veidą. Vanojimas pradedamas klientui gulint ant nugaros, po to apsivertus vanojama priekinė kūno dalis ir baigiama vanoti vėl nugara. Šiluminio poveikio stiprumas kinta taip: pradedant nuo lengvo šildymo, palaipsniui einama iki šiluminės kulminacijos, o ją pasiekus, kūnas atvėsinamas, nuimant perteklinį karštį.

10 privalomųjų klasikinio vanojimo technikos elementų

1. Vėdavimas – bekontaktis judesys. Atliekamas viršutinėje garinės dalyje, judesiai plastiški, sukamieji arba skersiniai.
Tikslas – švelnus šiluminis poveikis organizmui, emocinės įtampos pašalinimas, pažintis su garu, garo valdymas.

2. Supažindinimas su garu. Atliekamas visiškai prie kūno, leistinas vos juntamas kontaktas. Judesiai intensyvūs, gali būti skersiniai, išilginiai, sukamieji. 
Tikslas – šiluminio poveikio padidinimas, švelni adaptacija prie procedūros temperatūrinio režimo.

3. Supažindinimas su vantomis. Atliekamas vantos lapams lengvai kontaktuojant su kūnu. Lapuotoji vantos dalis turi nuolat judėti. Vibracijos kryptis tiek vertikali, tiek horizontali. Vanta kūno atžvilgiu gali būti skirtingose plokštumose. 
Tikslas – raumenų atpalaidavimas, nervinių galūnėlių suaktyvinimas, šiluminių pojūčių kūno paviršiuje išlyginimas. 

4. Glostymas. Vantos, visa plokštuma priglaustos prie kūno, neskubiai juda kūno paviršiumi.
Tikslas – poveikis nervų sistemai, sumažinamas nervinis dirglumas, išlyginami šiluminiai pojūčiai.

5. Plekšnojimas. Pakėlus į viršų vantą, užsimojus smūgiuojama, sustabdant vantą ties pat kūno paviršiumi. Užsimojus vantos viršutinė dalis smūgiuoja, o vėduoklės centras sudaro garo pagalvėlę. Šiluminio poveikio stiprumas priklauso nuo pradinės veiksmo fazės intensyvumo ir aukščio. Plekšnojimų kryptis – išilgai masyvių raumenų skaidulų.
Tikslas – intensyvus šiluminis ir mechaninis poveikis odai, veninės kraujotakos suaktyvinimas, odos valymas.

6. Tempimas. Atliekamas vantas lengvai spaudžiant ir laikant už kotų, tiek išilgai, tiek skersai raumenų skaidulų visa vantos vėduoklės plokštuma. Vantos juda nuo centro į šalis, išilgai raumenų skaidulų arba lygiagrečiai, priešpriešiais viena kitai, skersai raumenų skaidulų.
Tikslas – ištempti raumenis, padidinti raiščių elastingumą ir tvirtumą, sąnarių judrumą.

7. Šlavimas. Vanta vertikalioje padėtyje lapuotąja dalimi žemyn juda prie pat kūno paviršiaus, beveik šluodama lapų galiukais.
Tikslas – kapiliarų išplėtimas, dėl ko masažuojamoje vietoje pasireiškia reaktyvinė hipertermija (padidėjęs kraujo srautas), gerėja odos aprūpinimas krauju, ji tampa stangresnė.

8. Kompresai. Maksimaliai karšta vanta prispaudžiama prie tam tiktų kūno zonų (pėdų, blauzdų, sėdmenų, juosmens, sprando, pilvo, krūtinės arba prie skaudamų vietų, išskyrus širdies plotą arba neseniai užgijusias žaizdas).
Tikslas – teigiamas poveikis kaulams, raumenims, skrandžiui, žarnynui.

9. Plakimas. Serija smūgių visa vantos lapuotosios dalies plokštuma per kūno paviršių. Užsimojimo amplitudė ir intensyvumas gali būti skirtingas. Judesys gali būti atliekamas skersai ir išilgai raumenų skaidulų.
Tikslas – sustiprinti limfos tekėjimą, pagreitinti kraujotaką.

10. Trynimas. Intensyvūs beržinių arba žolinių vantų judesiai įvairiomis kryptimis. Vanta dedama ant įkaitinto kūno, prispaudžiama rankomis. Atliekamas judesys įvairiomis kryptimis.
Tikslas – druskų apykaitos pagerinimas, sąnarių traumų profilaktika ir gydymas, odos maitinimo gerinimas, negyvų ląstelių šalinimas.

